摇摇花行
作者：章采
朝代：宋

paragraphs: 摇摇花，長安城南道。
小草欣欣造物勻，三月來來野田好。
女郎厭踏王孫園，出郊更覺春嫣然。
五家蹙成錦繡谷，雙鬟妙舞玳瑁筵。
合歡扇裁七寶月，蔭步蓋簇空青天。
分司自訟狂驚坐，拾遺勸我莫近前。
此時摇摇絕低小，媚紫得映車閒鈿。
幸承踏歌羅襪暖，偶荷細摘春心憐。
豈如黄土岡頭古柟樹，花開花落無人覷。
一枝折頓固弗班，五陵雋賞初何預。
嗚呼世無賞音兮竟大奇，古柟蒼蒼雲雨垂。